**Povzetek revizijskega poročila *Pravilnost dela poslovanja Vzgojnega zavoda Planina***

Računsko sodišče je revidiralo pravilnost poslovanja javnega vzgojno-izobraževalnegazavoda *Vzgojni zavod Planina* (v nadaljevanju: zavod) od 1. 1. 2016 do 30. 6. 2017 v delu, ki se nanaša na stroške materiala in storitev ter nabavo osnovnih sredstev, povračila stroškov, povezanih z delom, in ravnanje s premoženjem.

*Cilj revizije* je bil izrek mnenja o pravilnosti dela poslovanja zavoda.

Računsko sodišče je o pravilnosti dela poslovanja zavoda od 1. 1. 2016 do 30. 6. 2017 izreklo *negativno mnenje*, ker je ugotovilo, da pri naročanju živil in drugega blaga v skupnem znesku 156.586 evrov ni ravnal v skladu s predpisi o javnem naročanju. Naročil je material in storitve, ki niso bili povezani z delom zavoda, za zaposlene je nabavil blago v nasprotju z Zakonom o javnih uslužbencih, jim izplačal povračilo stroškov potovanja, ki v pretežnem delu ni bilo povezano z delom, ter izplačeval gotovino brez ustreznih dokazil – znesek nepravilnosti je znašal skupaj 6.447 evrov. Zavod je pri izplačilu 6.094 evrov po podjemni pogodbi ravnal v nasprotju z Zakonom za uravnoteženje javnih financ. V nasprotju s predpisi je zaposlenim obračunal višja povračila stroškov prevoza na delo in z dela in povračila stroškov službenih poti v skupnem znesku 1.198 evrov. Zavod popisa sredstev in obveznosti do virov sredstev ter popisa stanja gotovine po stanju na dan 31. 12. 2016 in ob primopredaji med osebami, odgovornimi za blagajniško poslovanje, ni izvedel v skladu z Zakonom o računovodstvu in z notranjim aktom zavoda. V nasprotju s predpisi je oddajal nepremičnine v najem in nepravilno zaračunal najemnine za oddane nepremičnine v skupnem znesku 2.250 evrov. Zavod ni pojasnil blagajniškega primanjkljaja v znesku 1.318 evrov, pri vodenju blagajniškega poslovanja pa ni upošteval določb notranjih aktov ter ga ni uredil na način, ki bi zagotavljal ustrezno razmejitev nalog, kar je v nasprotju z Zakonom o računovodstvu in notranjimi akti zavoda.

Računsko sodišče je od zavoda zahtevalo predložitev *odzivnega poročila*, v katerem mora izkazati popravljalne ukrepe za opravo ugotovljenih nepravilnosti, ter podalo tudi *priporočili* za izboljšanje poslovanja.

Ljubljana, 21. decembra 2018